Klag teen Eskom-hoof ná ma doodskokArgieffoto: GCIS Die burgerregte-organisasie AfriForum het Donderdag in samewerking met die gemeenskap van Grabouw in die Wes-Kaap ’n klag van strafbare manslag teen Matshela Koko, waarnemende uitvoerende hoof van Eskom, aanhangig gemaak. AfriForum het in ŉ verklaring gesê die aanklag volg op ŉ voorval wat op 18 Januarie gebeur het toe ’n ma van twee doodgeskok is toe sy deur die oop veld naby die informele nedersetting Blikkiesdorp na haar huis gestap het. Sy het op ’n oop elektriese kabel getrap wat onwettig van ’n lamppaal na ’n sinkhuis aangelê is. “Die gemeenskap van Grabouw het al op verskeie geleenthede die onwettige koppelings onder Eskom se aandag gebring. Dit het egter op dowe ore geval,” het Sias van Tonder, ’n plaaslike AfriForum-lid, gesê. Thomas van Dalen, AfriForum se provinsiale koördineerder vir die Wes-Kaap, het gesê ná ŉ besoek aan Blikkiesdorp is hy verbaas dat daar nie meer sulke ongelukke plaasvind nie. “Elektrisiteit word met gewone bloudraad – wat gebruik word om heinings te span – direk van lamppale na sinkhuisies toe aangelê. Dié drade kruis oor en weer en lê in baie gevalle op die grond,” het Van Dalen gesê. “Die aangeleentheid is ook al onder die aandag van die kantoor van die Wes-Kaapse premier gebring, maar tot op hede is geen reaksie ontvang nie. Dit is ’n geval van nalatigheid en minagting van lewens.” Maroela Media het Eskom om kommentaar genader en wag op terugvoer.